सोचिए,यदि ऐसा हुआ तो क्या होगा ? पृथ्वी पर नाना दुखों से बेजार आदमी एक बार मंगल जाकर अपने गमों से पूरी तरह से निजात पा सकता है।आम आदमी सरकार बदल कर और नेता पार्टी बदल करके भी बड़े दुःख में जीते हैं।स्वयं सरकार ढेर सारे वादे कर आग के मुहाने पर रोज़ दहकती रहती है।ऐसे में मंगल-आइडिया सबके काम का है।ट्रैवेल एंड टूर कम्पनियों का बिजनेस ख़ूब चमक सकता है।डूबती हवाई कंपनियों के शेयर अंतरिक्ष तक पहुँच सकते हैं।व्यक्तिगत समस्याओं से आजिज लोग परिवार सहित मंगल की सैर कर सकते हैं।पत्नी से पीड़ित पति या पति की बेवफाई से दुखी पत्नी दोनों मंगल ग्रह पर जाकर शांति पा सकते हैं।हाँ,इस दौरान बच्चों को वहाँ न ले जाएँ ,नहीं तो वे अपने माँ-बाप को भी भूल सकते हैं।